Charlie Gard sterfDie 11 maande oue Charlie Gard van Engeland het Vrydag gesterf ná hy van asemhalingsmasjiene afgehaal is. Maroela Media het vroeër berig ŉ Britse hooggeregshof het vandeesweek beslis dat Charlie na ŉ hospies in Brittanje oorgeplaas moet word om vreedsaam te sterf en nié by sy ouers se huis soos hulle aanvanklik versoek het nie. Charlie het aan die uiters seldsame ensefalomiopatiese mitochondriale DNS-ledigingsindroom (MDDS) gely, wat kort ná geboorte by hom gediagnoseer is. Dié sindroom beïnvloed weefsel in die spiere, lewer, of sowel die spiere as die brein, en veroorsaak as’t ware dat “foutiewe DNS” in die liggaam nie genoeg krag na die spiere en brein stuur om te kan beweeg of aksies uit te voer nie. Volgens Chris Gard en Connie Yates, Charlie se ouers, het dié siekte sy hart, lewer én niere aangetas. Hy kon nie self asemhaal nie en was daarom aan ŉ asemhalingsmasjien gekoppel. Hy kon ook nie sy oë oopmaak of sy arms of bene beweeg nie. Regter Justice Francis het egter Woensdag gesê dat Charlie nie die nodige sorg gaan kry wat hy verg indien hy by sy ouerhuis versorg word nie. Francis het daarom beslis dat hy na ŉ hospies in Brittanje geneem word en kort ná sy aankoms by die hospies van die asemhalingsmasjiene afgehaal sal word. Charlie Gard en sy ouers, Chris Gard en Connie Yates (Foto: Gard-familie via AP) Die Yates-egpaar was sedert begin vanjaar in ŉ ingewikkelde regsgeding gewikkel om alternatiewe behandeling vir Charlie aan te vra nadat die hospitaal aangeraai het dat hy ŉ vreedsame dood moet sterf. Die Great Ormond Street-hospitaal het ook vandeesweek hul medelye aan die familie betuig. “Ons is diep hartseer oor die verskille tussen Charlie se dokters en sy ouers, en dat dit so in die hof uitgerek moes word. Sy ouers het onverpoosd probeer om die sorg vir hom te beding wat hulle dink hy verdien, en dit is hulle reg. Al die personeel by Great Ormond staan elke oggend op om na siek kinders om te sien. Ons het alles in ons vermoë gedoen om aan hul wense te voldoen, maar ons moet doen wat die beste vir Charlie is. Ons simpatie is by die ouers.” Charlie se hartroerende storie het harte wêreldwyd aangeraak. Die Amerikaanse president, Donald Trump, en pous Franciskus het hulself vroeër vandeesmaand tot sosiale media gewend om ondersteuning vir sy saak te werf sodat die toestemming vir behandeling toegestaan word. Sy ouers het nog geen kommentaar gelewer nie, maar sal na verwagting Saterdag ŉ mediakonferensie hou. Charlie sou op 4 Augustus een jaar oud word. Lees alle vorige berigte oor Charlie Gard op Maroela Media. Chris Gard en Connie Yates buite die hof (Foto: Facebook)